钦定古今图书集成/明伦汇编/宫闱典/第050卷 > 海陵唐括丽妃
## 钦定古今图书集成/明伦汇编/宫闱典/第050卷 > 海陵唐括丽妃

按《金史后妃传》：丽妃石哥者，定哥之妹，秘书监文之
妻也。海陵私之，欲纳宫中，乃使文庶母按都瓜主文
家。海陵谓按都瓜曰：“必出而妇，不然我将别有所行。”
按都瓜以语文，文难之，按都瓜曰：“上谓别有所行，是
欲杀汝也，岂以一妻杀其身乎？”文不得已，与石哥相
持，恸哭而诀。是时海陵迁都至中京，遣石哥至中都
俱纳之。海陵召文至便殿，使石哥秽谈戏，文以为笑。
定哥死，遣石哥出宫。不数日，复召之入，封为修容。贞
元三年，更进昭仪。正隆元年，进封柔妃。二年，又进丽
妃。